Semnificația artizanatului în cultura românească

Conform [UNESCO](http://portal.unesco.org/en/ev.php-URL_ID=13141&URL_DO=DO_TOPIC&URL_SECTION=201.html), „**cultura tradițională şi populară este ansamblul creațiilor unei comunități culturale fondată pe tradiție**”, fiind o expresie a identității culturale şi sociale. Pe lângă artizanat, formele culturii tradiționale cuprind “**limba, literatura, muzica, dansul, jocurile, mitologia, riturile, cutumele, arhitectura și alte arte**”.

Obiectele care ies din mâinile meșteșugarilor populari fac parte din bogățiile și **patrimoniul cultural al României.** Acest patrimoniu reprezintă un arc peste ani al **credințelor, tradițiilor folclorice, mitologice, al vieții rurale** care se păstrează sub diferite forme, fie că vorbim de etnografie, arheologie sau arte plastice și decorative.

Patrimoniul cultural ia naștere odată cu simbolurile, coloristica, ornamentele, obiceiurile păstrate și perpetuate de meșterii populari. În artizanat și cultura populară, acestea se regăsesc în creații din **lemn, lut, in, borangic, bumbac** etc.

În cultura populară românească, influențele multiple coagulează elementele de tradiție preistorică cu cele de origine **dacică, romană şi bizantină**. Meșterii populari, în contact cu toate aceste valori ale culturii populare, au capacitatea de a le reda și de a aduce la viață lumi vechi într-un peisaj-cadru al zilelor noastre.

## **Despre obiectele de artizanat românesc**

Fiecare dintre etapele evoluției umane se regăsește astăzi în mod direct sau indirect în meșteșugurile tradiționale românești, în obiectele de o mare diversitate pe care meșteșugarii le creează, în modelajele, pictura, tehnicile de țesere sau de prelucrare a lemnului care le individualizează.